Virallinen lehti nro C 297 , 15/10/1999 s. 0114



KIRJALLINEN KYSYMYS P-3915/98 esittäjä(t): Sirkka-Liisa Anttila (ELDR) komissiolle (21. joulukuuta 1998) Aihe: Eläinsuojeluasioiden edistämisestä Euroopan unionissa Suomen puheenjohtajakaudella Amsterdamin sopimukseen liitetyn pöytäkirjan mukaan yhteisö ottaa maatalouspolitiikassaan täysin huomioon eläinten hyvinvoinnin vaatimukset. Kuluttajien elintarvikkeiden valintaperusteissa ja arvostuksissa nousevat eläinten hyvä hoito ja käsittely erittäin tärkeälle sijalle. Kuluttajat haluavat yhä useammin varmistua siitä, että eläinten tuotanto-, hoito- ja kasvatusmenetelmät sekä kuljetukset ja käsittely ovat moitteettomia, eettisesti kestäviä. Komissiolta odotetaan ehdotuksia eläinsuojeludirektiivien saamiseksi kuluttajien odotusten mukaisiksi. Suomen puheenjohtajakaudella on tarkoitus edistää merkittävästi eläinsuojeluasioita. Onko komissiossa riittävästi henkilökuntaa valmistelemaan eläinsuojelua koskevat komission ehdotukset? Saamieni tietojen mukaan ei ole. Miten ja milloin komissio aikoo lisätä henkilökuntaa ao. sektorille? Seuraavien komission eläinsuojeluesitysten antaminen ennen Suomen puheenjohtajakautta olisi erittäin tärkeätä ja tarpeellista: 1. Eläinten lopettamista ja teurastamista koskevan direktiivin (Council Directive 93/119/EC(1) on protection of animals at the time of slaughter or killing) muuttaminen hyväksyttyjen tainnutus- ja lopetusmenetelmien osalta. 2. Tuotantoeläinten suojelua koskevassa direktiivissä (Council Directive 98/58/EC(2) concerning the protection of animals kept for farming purposes) tarkoitettu ehdotus direktiivin edellyttämien eläinsuojelutarkastusten sekä niistä annettavien selvitysten yhdenmukaistamiseksi. 3. Sikojen pitoa koskevan direktiivin (Council Directive 91/630/EEC(3) laying down minimum standards for the protection of pigs) muuttamiseksi siten, että se paremmin vastaisi nykyistä tietoa sikojen hyvinvoinnin eläinsuojeluvaatimuksista. Aikooko komissio valmistella edellä mainitut eläinsuojeludirektiivejä koskevat esityksensä niin ripeästi, että ne olisivat valmiita vietäväksi päätökseen Suomen puheenjohtajakaudella? Komission jäsenen Franz Fischlerinkomission puolesta antama vastaus (3. helmikuuta 1999) Komissio suhtautuu erittäin vakavasti eläinten hyvinvointiin ja pitää sitä tärkeänä. Kaksi komission virkamiestä keskittyy helmikuusta 1999 kotieläinten hyvinvointia koskevien asioiden käsittelyyn. Eläinsuojeluasioille on annettu merkittävä asema myös Saksan puheenjohtajakaudella, ja tavoitteena on saada neuvoston hyväksyntä ehdotukselle eri tuotantojärjestelmissä pidettävien munivien kanojen suojelun vähimmäisvaatimuksista(4) sekä aloittaa keskustelu neuvostossa pysähdyspaikkojen kautta kuljetettavien sikojen osalta tehdystä ehdotuksesta(5). Komissio valmistelee tieteellisen eläinlääkintäkomitean kertomusten perusteella ehdotusta eläinten suojelusta tainnutus- tai lopettamishetkellä (neuvoston direktiivi 93/113/EY). Lisäksi valmisteilla on ehdotus tarkastusten ja niihin liittyvien kertomusten yhdenmukaistamisesta (neuvoston direktiivi 98/58/EY). Näiden ehdotusten on tarkoitus olla käsittelyvalmiina Suomen puheenjohtajakaudella. Komissio on lisäksi aloittanut eläinten hyvinvointia koskevan yhteisön lainsäädännön soveltamisen tarkistukset. Tuloksista keskustellaan neuvoston direktiivin 98/58/EY mukaisesti niin pian kuin se on mahdollista. Komissio aloittaa piakkoin sikojen suojelun vähimmäisvaatimuksista (neuvoston direktiivi 91/630/ETY) tehtävän ehdotuksen valmistelun, ja sen pitäisi olla valmis vuoden lopussa. (1) EYVL L 340, 31.12.1993, s. 21. (2) EYVL L 221, 8.8.1998, s. 23. (3) EYVL L 340, 11.12.1991, s. 33. (4) KOM(98) 135 lopullinen. (5) KOM(98) 478 lopullinen.